Noi detalii despre starea de sănătate a lui Florin Piersic. "Arată mult mai bine decât în urmă cu 4 zile". Dorința actorului
Florin Piersic a fost transferat, marți seara, cu un avion SMURD de la Cluj-Napoca la București.
Actorul în vârstă de 88 de ani a ajuns în grija medicilor de la Institutul Național de Boli Infecțioase Matei Balș, fiind în stare stabilă.
În ultimele zile, maestrul a fost internat în două spitale din Cluj, ca urmare a unei infecții la genunchi.
Avionul SMURD cu care a fost adus Florin Piersic în Capitală participa la un exercițiu NATO în Ungaria. După ce a fost primită solicitarea de transfer, aeronava a pornit spre Cluj-Napoca, de unde a fost preluat actorul în vârstă de 88 de ani.
După ce a aterizat pe Aeroportul Băneasa cu un avion SMURD, maestrul a fost transportat la Spitalul de Boli Infecțioase Matei Balș. Potrivit medicilor, familia a fost cea care a decis transferul actorului la București.
Adrian Molnar, directorul medical al Institutului Inimii: "A fost transferat prin înțelegere cu cei de la Spitalul Matei Balș care l-au operat si prima dată. El a dorit să fie tratat tot de acel medic care i-a făcut prima operație".
Este vorba despre o interventie la genunchi, care, se pare, s-ar fi infectat. Inițial, la sfârșitul lunii aprilie, Florin Piersic a primit îngrijiri la Spitalul Militar din Cluj, dar a fost nevoie de supravegherea cardiologilor pentru că exista riscul ca inima să aibă de suferit din cauza infecției.
La Institutul Inimii, Florin Piersic a stat internat 7 zile, până marți seară, când s-a decis transferul la București. Decizia a fost luată de o echipă întreagă de specialiști.
Duminică, Florin Piersic a fost supus unei intervenții chirurgicale pentru extragerea sondelor unui stimulator cardiac, montat acum cațiva ani.
Adrian Molnar, directorul medical al Institutului Inimii: "Frecvența lui cardiacă este bună, nu mai are nevoie de un stimulator în momentul de față. Este foarte bine, arată mult mai bine decât în urmă cu 4-5 zile, dar are nevoie în continuare de tratament la nivelul genunchiului".
Florin Piersic a urcat pe scena pe 8 aprilie, alături de Medeea Marinescu, în piesa "Străini în noapte".